ВАЖНО: Преди да изпратите каквато и да е информация към Apple с помощта на Feedback Assistant, моля, прегледайте важната информация и лиценза по-долу.

Feedback Assistant е софтуерен инструмент, който събира информация, описваща проблеми, които откривате, докато използвате iOS, macOS, tvOS, watchOS, iPadOS, visionOS или други продукти с марка Apple, според случая. Той ще събира регистрационни файлове от Вашия приложим продукт, които може да съдържат лична информация като Вашето име, хардуерен идентификатор, мрежова връзка, местоположение, данни от календара и имейл кореспонденция. Регистрационните файлове за мрежова връзка може да съдържат метаданни за Вашата безжична мрежова връзка като хардуерния адрес на безжичния рутер, към който сте свързани, имена на домейни, с които Вашето устройство комуникира, IP адреси и TCP/UDP хедъри, според случая. Можете да преглеждате, редактирате или изтривате тези регистрационни файлове преди или след като ги изпратите на Apple. Можете също така да предоставяте и писмена обратна връзка.

Ако изберете да изпратите тази информация чрез Feedback Assistant, Вие се съгласявате, че Apple може да я използва за подобряване на продуктите и услугите на Apple.

************

APPLE INC.
СОФТУЕРЕН ЛИЦЕНЗ И СПОРАЗУМЕНИЕ ЗА ПОВЕРИТЕЛНОСТ ЗА FEEDBACK ASSISTANT

МОЛЯ, ПРОЧЕТЕТЕ ВНИМАТЕЛНО НАСТОЯЩИЯ СОФТУЕРЕН ЛИЦЕНЗ И СПОРАЗУМЕНИЕТО ЗА ПОВЕРИТЕЛНОСТ („ЛИЦЕНЗ“), ПРЕДИ ДА ИЗПОЛЗВАТЕ СОФТУЕРА НА APPLE. С ИЗПОЛЗВАНЕТО НА СОФТУЕРА НА APPLE ВИЕ СЕ СЪГЛАСЯВАТЕ ДА СПАЗВАТЕ УСЛОВИЯТА НА НАСТОЯЩИЯ ЛИЦЕНЗ. АКО ИМАТ ДОСТЪП ДО СОФТУЕРА ПО ЕЛЕКТРОНЕН ПЪТ, ПОДПИШЕТЕ ВАШЕТО СЪГЛАСИЕ ДА БЪДЕТЕ ОБВЪРЗАНИ ОТ УСЛОВИЯТА НА ТОЗИ ЛИЦЕНЗ, КАТО ДОКОСНЕТЕ ИЛИ ЩРАКНЕТЕ ВЪРХУ БУТОНА „СЪГЛАСЯВАМ СЕ/ПРИЕМАМ“. АКО НЕ СТЕ СЪГЛАСНИ С УСЛОВИЯТА НА ТОЗИ ЛИЦЕНЗ И НЕ ПРИЕМАТЕ СЪБИРАНЕТО НА ДАННИ, НЕ ИЗПОЛЗВАЙТЕ СОФТУЕРА И ДОКОСНЕТЕ ИЛИ ЩРАКНЕТЕ ВЪРХУ БУТОНА „НЕ СЕ СЪГЛАСЯВАМ/ОТКАЗВАМ“ И НЕ ИЗПОЛЗВАЙТЕ СОФТУЕРА ЗА ИЗПРАЩАНЕ НА РЕГИСТРАЦИОННИ ФАЙЛОВЕ ИЛИ ДРУГА ИНФОРМАЦИЯ НА APPLE.

1. Общи положения.
A. Всякакъв софтуер, документация, интерфейси, съдържание и всякакви шрифтове на Apple и на трети страни, придружаващи този Лиценз, независимо дали са на диск, в памет само за четене, на всякакъв друг носител или под каквато и да е друга форма (общо „Софтуер на Apple“) са лицензирани, не продадени, на Вас от Apple Inc. („Apple“) и са за използване само съгласно условията на този Лиценз. Apple и/или лицензодателят(ите) на Apple запазват собствеността си върху самия Софтуер на Apple, както и всички права, които не са Ви предоставени изрично. Условията на този Лиценз ще уреждат всички надстройки на софтуера, предоставени от Apple, които заменят и/или допълват оригиналния Софтуер на Apple, освен ако това надграждане не е придружено от отделен лиценз, в който случай условията на този лиценз ще имат предимство.

Б. Правата на собственост (включително интелектуална) върху и за всяко съдържание, показвано или достъпно чрез Софтуера на Apple, принадлежат на съответния собственик на съдържание. Такова съдържание може да е защитено от авторско право или други закони и договори за интелектуална собственост и може да е предмет на условия за използване на третата страна. Този Лиценз не Ви предоставя никакви права за използване на такова съдържание, нито гарантира, че то ще продължи да бъде достъпно за Вас.

2. Разрешени употреби на лиценза и ограничения.
А. Лиценз. Съгласно общите условия на този Лиценз Вие получавате ограничен, неизключителен лиценз за инсталиране и използване на Софтуера на Apple върху съвместими продукти с марката на Apple, които притежавате или контролирате по време на срока на този Лиценз, за целите на предоставяне на диагностика на Apple, технически, потребителски и свързани регистрационни файлове и информация за Вашия компютър, устройство, хардуер, системен и приложен софтуер и периферни устройства („Вашата система“) във връзка с (i) Вашето участие в Seed програма за потребители на Apple, бета програмата на Apple и/или Apple Developer Program (Програма за разработчици на Apple) (наричани заедно „Програма Seed“) като част от Вашето оценяване на начина, по който предварителната версия на софтуер и/или хардуер на Apple, предоставени Ви по Програма Seed, работи на Вашата система или (ii) връщането или замяната на Вашия компютър, устройство или хардуер към Apple. Можете да използвате този софтуер на Apple само (x) ако сте член на Програма Seed, (y) във връзка с оторизирано връщане или замяна на определени продукти на Apple, или (z) както е позволено по друг начин от Apple, по собствено усмотрение на Apple. Можете да направите само толкова копия за вътрешна употреба на Софтуера на Apple, колкото е разумно необходимо за използване на Софтуера на Apple, както е разрешено съгласно този Лиценз; при условие че възпроизвеждате върху всяко копие на Софтуера на Apple или част от него, всички бележки за авторски права или други права на собственост, съдържащи се в оригинала. Този лиценз не Ви дава правото да използвате Софтуера на Apple за каквато и да е друга цел и нямате право да предоставяте Софтуера на Apple в мрежа, където може да се използва от множество компютри или устройства едновременно. Освен както е изрично посочено тук, никакви други права или лицензи не се предоставят или се подразбират под която и да е интелектуална собственост на Apple.

Б. Без обратно инженерство; други ограничения за употреба. Вие нямате право да извършвате и се съгласявате нито Вие да извършвате, нито да позволявате на други да извършват копиране (освен както е изрично разрешено от този Лиценз), декомпилиране, обратно инженерство, разглобяване, опити да се извлече изходния код, дешифриране, модифициране, създаване на производни произведения на Софтуера на Apple или която и да е част от него (освен и само до степента, в която всяко горепосочено ограничение е забранено от приложимото законодателство или до степента, която може да бъде разрешена от лицензионните условия, уреждащи използването на компоненти с отворен код), или да го включите или компилирате в комбинация с Вашите собствени програми. Вие се съгласявате да използвате Софтуера на Apple в съответствие с всички приложими закони, включително местните закони на страната или региона, където живеете, или където изтегляте или използвате Софтуера на Apple.

3. Прехвърляне. Нямате право да отдавате под наем, да давате на лизинг, да давате назаем, да подлицензирате, да продавате, да прехвърляте или по друг начин да преразпределяте или подлицензирате Софтуера на Apple.

4. Без помощ и поддръжка. Apple не се задължава да Ви предоставя каквато и да е поддръжка, техническа или друга помощ за Софтуера на Apple или каквито и да е актуализации за Софтуера на Apple.

5. Съгласие за събиране и използване на данни.
А. Аналитични данни за приложението Feedback Assistant. Ако се включите в събирането на аналитични данни за софтуера на Apple (приложението Feedback Assistant), Вие се съгласявате, че Apple и нейните дъщерни дружества и агенти могат да събират, поддържат, обработват и използват диагностична, техническа, отнасяща се до използването и свързана информация, включително, но не само уникални системни или хардуерни идентификатори, информация за Вашето устройство, компютър, системен и приложен софтуер и периферни устройства, която се събира периодично за предоставяне и подобряване на продуктите и услугите на Apple, за улесняване на предоставянето на софтуерни актуализации, продуктова поддръжка и други услуги за Вас (ако има такива), свързани със Софтуера на Apple, и за проверка на съответствието с условията на този Лиценз. Apple може да използва тази информация, стига да е събрана във форма, която не Ви идентифицира лично, за описаните по-горе цели. За да позволи на партньорите на Apple и разработчиците на трети страни да подобрят техния софтуер, хардуер и услуги, предназначени за използване с продукти на Apple, Apple може също така да предостави на всеки такъв партньор или разработчик на трета страна подмножество от диагностична информация, която е от значение за този партньор или разработчик на софтуер, хардуер и/или услуги, стига диагностичната информация да е във форма, която не Ви идентифицира лично.

Б. Подробни регистрационни файлове, изпратени до Apple. Чрез използването на този Софтуер на Apple Вие ще имате опцията за автоматично прикачване на информация от Вашата система, включително, но не само отчети на системния профил на Apple, регистрационни файлове за сривове, регистрационни файлове за преоразмеряване, регистрационни файлове за липса на комуникация, регистрационни файлове за инсталиране, регистрационни файлове за внезапна неизправност на ОС и пълни системни регистрационни файлове („Подробни регистрационни файлове“). Ако решите да изпратите Подробни регистрационни файлове на Apple с помощта на Софтуера на Apple, тогава Вашето име и имейл адрес ще бъдат включени във Вашето изпращане и регистрационните файлове, които прикачвате, може да включват лична информация, включително, без ограничение, името на Вашия акаунт, информация относно Вашите контакти, събития в календара и имейл кореспонденция. Предоставянето на тези Подробни регистрационни файлове е доброволно, но до степента, в която решите да ги предоставите, Вие потвърждавате и се съгласявате, че Apple може да ги използва за диагностични цели и за подобрения на продукти или услуги. Apple може да запази тези Подробни регистрационни файлове, докато грешките не бъдат разрешени.

В. Системни атрибути, изпратени до Apple. В допълнение, Софтуерът на Apple може да има функция, която съставя списък с определени софтуерни приложения, характеристики и функционалност от Вашата система, както и информация за използването на такива приложения, функции и функционалност („Атрибути“). Този списък не се изпраща до Apple, освен ако не изберете да го изпратите. Ако тази функция се предлага, Софтуерът на Apple предоставя списък със събраните Атрибути и Ви позволява да премахнете всеки конкретен Атрибут, преди да го изпратите на Apple. Предоставянето на информация за тези Атрибути на Apple е доброволно, но до степента, в която решите да ги предоставите, Вие потвърждавате и се съгласявате, че Apple може да ги използва за подобряване на Програмата Seed и за подобрения на продукти или услуги. Apple може да запази тези Атрибути, докато грешките не бъдат разрешени.

Г. Декларация за поверителност. Използването на Вашите данни винаги ще бъде в съответствие с Декларацията за поверителност на Apple, която можете да видите на адрес: https://www.apple.com/legal/privacy/.

6. Поверителност.
А. Вие се съгласявате, че Софтуерът на Apple, лицензиран по-долу, и цялата информация, разкрита Ви от Apple, която се отнася до такъв Софтуер на Apple, ще бъдат разглеждани и наричани заедно „Поверителна информация“. Поверителната информация обаче не включва: (а) информация, която сега или впоследствие става общодостъпна за обществеността без вина или нарушение от Ваша страна по начин, който е законен или разрешен от Apple; (б) информация, която можете да докажете, че законно сте притежавали преди да Ви бъде разкрита от Apple; (в) информация, която е независимо разработена от Вас без използването на каквато и да е Поверителна информация; или (г) информация, която по право получавате от трета страна, на която от Apple е дадено правото да я прехвърля или да я разкрива.

Б. Вие се съгласявате да не разкривате, публикувате или разпространявате Поверителна информация на никого, освен на: (1) тези от Вашите служители и контрагенти с доказана нужда да знаят, които имат обвързващи, писмени задължения за поверителност към Вас, които защитават такава Поверителна информация срещу неоторизирано разкриване или (2) други участници в Програма Seed на Apple, но само чрез използването на поверителни дискусионни форуми за Софтуера на Apple, предоставен от Apple чрез приложимия уеб портал Seed (ако има такъв). Освен това се съгласявате да предприемете разумни предпазни мерки, за да предотвратите всякаква неразрешена употреба, разкриване, публикуване или разпространение на Поверителна информация. Вие се съгласявате да не използвате Поверителна информация по друг начин за Ваша собствена полза или в полза на трета страна без предварителното писмено одобрение от упълномощен представител на Apple във всеки случай. Цялата Поверителна информация остава изключителна собственост на Apple. Нямате подразбиращи се лицензи или други права върху Поверителната информация, които не са изрично предоставени в Раздел 2A.

В. С настоящото потвърждавате, че неупълномощеното разкриване или използване на Поверителна информация може да причини непоправима вреда и значителни щети на Apple, които може да са трудни за установяване. Съответно Вие се съгласявате, че Apple ще има правото да търси незабавна съдебна мярка, за да приложи задълженията по този Лиценз в допълнение към всички други права и средства за защита, които може да са на разположение.

7. Прекратяване. Настоящият Лиценз е в сила до неговото прекратяване. Вашите права по този Лиценз ще бъдат прекратени автоматично или по друг начин ще престанат да действат без предизвестие от Apple, ако не спазите условие(я) на Лиценза. В допълнение, Apple си запазва правото да прекрати този Лиценз, ако бъде пусната нова версия на софтуера на операционната система на Apple или Софтуера на Apple, която е несъвместима с тази версия на Софтуера на Apple. След прекратяването на настоящия Лиценз трябва да прекратите всякакво използване на Софтуера на Apple и да унищожите всички пълни или частични копия на Софтуера на Apple. Раздели 2Б, 5 (но само до степента, събрана преди прекратяването), 6, 7, 8 (но само до степента, предоставена преди прекратяването), 9, 10, 11, 12, 14, 15 и 16 от този Лиценз остават в сила след всяко такова прекратяване.

8. Обратна връзка. Софтуерът на Apple ще Ви предостави възможност да изпращате до Apple доклади за грешки, въпросници, заявки за подобрения, доклади за проблеми и/или информация за поддръжка (наричани заедно „Обратна връзка“) относно Вашата система или Софтуера на Apple. Освен ако не е посочено друго в раздел 5, Вие се съгласявате, че при липса на отделно писмено споразумение за противното, Apple ще има свободата да използва всяка Обратна връзка, която предоставяте, за всякакви цели. Вие също така заявявате пред Apple, че имате всички необходими права, за да дадете Обратна връзка и да предоставите правата на Apple по-горе.

9. Отказ от гаранции.
А. ВИЕ ИЗРИЧНО ПОТВЪРЖДАВАТЕ И СЕ СЪГЛАСЯВАТЕ, ЧЕ ДО СТЕПЕНТА, РАЗРЕШЕНА ОТ ПРИЛОЖИМОТО ЗАКОНОДАТЕЛСТВО, ИЗПОЛЗВАНЕТО НА СОФТУЕРА НА APPLE Е НА ВАШ СОБСТВЕН РИСК И ЧЕ ЦЕЛИЯТ РИСК ЗА ЗАДОВОЛИТЕЛНО КАЧЕСТВО, ПРОИЗВОДИТЕЛНОСТ, ТОЧНОСТ И УСИЛИЕ Е ВАШ.

Б. ДО МАКСИМАЛНАТА СТЕПЕН, РАЗРЕШЕНА ОТ ПРИЛОЖИМОТО ЗАКОНОДАТЕЛСТВО, СОФТУЕРЪТ НА APPLE СЕ ПРЕДОСТАВЯ „КАКТО Е“ И „КАКТО Е НАЛИЧЕН“, С ВСИЧКИ НЕИЗПРАВНОСТИ И БЕЗ КАКВАТО И ДА Е ГАРАНЦИЯ, А APPLE И НЕЙНИТЕ ЛИЦЕНЗОДАТЕЛИ (НАРИЧАНИ ЗАЕДНО „APPLE“ ЗА ЦЕЛИТЕ НА РАЗДЕЛИ 9 И 10) С НАСТОЯЩОТО СЕ ОТКАЗВАТ ОТ ВСИЧКИ ГАРАНЦИИ И УСЛОВИЯ ПО ОТНОШЕНИЕ НА СОФТУЕРА НА APPLE, ИЗРИЧНИ, ПОДРАЗБИРАЩИ СЕ ИЛИ ЗАКОНОВИ, ВКЛЮЧИТЕЛНО, НО НЕ САМО, КОСВЕНИТЕ ГАРАНЦИИ И/ИЛИ УСЛОВИЯ ЗА ПРОДАВАЕМОСТ, ЗАДОВОЛИТЕЛНО КАЧЕСТВО, ГОДНОСТ ЗА ОПРЕДЕЛЕНА ЦЕЛ, ТОЧНОСТ, НОРМАЛНО ПОЛЗВАНЕ И НЕНАРУШАВАНЕ НА ПРАВАТА НА ТРЕТИ СТРАНИ.

В. APPLE НЕ ДАВА ГАРАНЦИЯ, ЧЕ НЯМА ДА ИМА НАМЕСА В ПОЛЗВАНЕТО НА СОФТУЕРА НА APPLE, ЧЕ ФУНКЦИИТЕ, СЪДЪРЖАЩИ СЕ В СОФТУЕРА НА APPLE, ЩЕ ОТГОВАРЯТ НА ВАШИТЕ ИЗИСКВАНИЯ, ЧЕ РАБОТАТА НА СОФТУЕРА НА APPLE ЩЕ БЪДЕ НЕПРЕКЪСНАТА ИЛИ БЕЗ ГРЕШКИ, ЧЕ СОФТУЕРЪТ НА APPLE ЩЕ БЪДЕ СЪВМЕСТИМ ИЛИ РАБОТИ С ВСЯКАКЪВ СОФТУЕР, ПРИЛОЖЕНИЯ ИЛИ УСЛУГИ НА ТРЕТИ СТРАНИ, ИЛИ ЧЕ ДЕФЕКТИТЕ В СОФТУЕРА НА APPLE ЩЕ БЪДАТ КОРИГИРАНИ. ИНСТАЛИРАНЕТО НА ТОЗИ СОФТУЕР НА APPLE МОЖЕ ДА ПОВЛИЯЕ НА НАЛИЧНОСТТА И ИЗПОЛЗВАЕМОСТТА НА СОФТУЕР, ПРИЛОЖЕНИЯ ИЛИ УСЛУГИ НА ТРЕТИ СТРАНИ, КАКТО И ПРОДУКТИ И УСЛУГИ НА APPLE.

Г. ОСВЕН ТОВА ПОТВЪРЖДАВАТЕ, ЧЕ СОФТУЕРЪТ НА APPLE НЕ Е ПРЕДНАЗНАЧЕН ИЛИ ПОДХОДЯЩ ЗА ИЗПОЛЗВАНЕ В СИТУАЦИИ ИЛИ ПРИ ОБСТОЯТЕЛСТВА, КЪДЕТО НЕИЗПРАВНОСТТА ИЛИ ЗАБАВЯНЕТО ВЪВ ВРЕМЕТО ИЛИ ГРЕШКИТЕ ИЛИ НЕТОЧНОСТИТЕ В СЪДЪРЖАНИЕТО, ДАННИТЕ ИЛИ ИНФОРМАЦИЯТА, ПРЕДОСТАВЕНА ОТ СОФТУЕРА НА APPLE, МОГАТ ДА ДОВЕДАТ ДО СМЪРТ, ТЕЛЕСНА ПОВРЕДА ИЛИ ТЕЖКИ ФИЗИЧЕСКИ ИЛИ ЕКОЛОГИЧНИ ЩЕТИ, ВКЛЮЧИТЕЛНО БЕЗ ОГРАНИЧЕНИЕ РАБОТАТА НА ЯДРЕНИ СЪОРЪЖЕНИЯ, СИСТЕМИ ЗА НАВИГАЦИЯ ИЛИ КОМУНИКАЦИЯ НА ВЪЗДУХОПЛАВАТЕЛНИ СРЕДСТВА, КОНТРОЛ НА ВЪЗДУШНОТО ДВИЖЕНИЕ, ЖИВОТОПОДДЪРЖАЩИ ИЛИ ОРЪЖЕЙНИ СИСТЕМИ.

Д. НИКАКВА УСТНА ИЛИ ПИСМЕНА ИНФОРМАЦИЯ ИЛИ СЪВЕТ, ДАДЕНИ ОТ APPLE ИЛИ ОТ УПЪЛНОМОЩЕН ПРЕДСТАВИТЕЛ НА APPLE, НЕ СЪЗДАВАТ ГАРАНЦИЯ. АКО СОФТУЕРЪТ НА APPLE СЕ ОКАЖЕ ДЕФЕКТЕН, ВСИЧКИ РАЗХОДИ ЗА ЦЯЛОТО НЕОБХОДИМО ОБСЛУЖВАНЕ, РЕМОНТ ИЛИ КОРЕКЦИЯ СЕ ПОЕМАТ ОТ ВАС. ПРИ НЯКОИ ЮРИСДИКЦИИ НЕ СЕ ПОЗВОЛЯВА ПРИЛАГАНЕТО НА ПОДРАЗБИРАЩИ СЕ ГАРАНЦИИ ИЛИ ОГРАНИЧАВАНЕ НА СЪОТВЕТНИТЕ ЗАКОНОУСТАНОВЕНИ ПРАВА НА ПОТРЕБИТЕЛИТЕ. В ТАКИВА СЛУЧАИ ГОРЕПОСОЧЕНИТЕ ИЗКЛЮЧЕНИЯ И ОГРАНИЧЕНИЯ МОЖЕ ДА НЕ СЕ ОТНАСЯТ ДО ВАС.

10. Ограничение на отговорността. ДО СТЕПЕНТА, В КОЯТО ОТ ПРИЛОЖИМОТО ЗАКОНОДАТЕЛСТВО НЕ Е ЗАБРАНЕНО, В НИКАКЪВ СЛУЧАЙ APPLE НЕ НОСИ ОТГОВОРНОСТ ЗА ТЕЛЕСНИ ПОВРЕДИ ИЛИ ВСЯКАКВИ СЛУЧАЙНИ, СПЕЦИАЛНИ, НЕПРЕКИ ИЛИ ПОСЛЕДВАЩИ ВРЕДИ, ВКЛЮЧИТЕЛНО, НО НЕ САМО, ЩЕТИ ОТ ПРОПУСНАТИ ПЕЧАЛБИ, ПОВРЕДА ИЛИ ЗАГУБА НА ДАННИ, НЕУСПЕХ ПРИ ПРЕДАВАНЕ ИЛИ ПОЛУЧАВАНЕ НА ДАННИ ИЛИ ИНФОРМАЦИЯ, ПРЕКЪСВАНЕ НА БИЗНЕСА ИЛИ ВСЯКАКВИ ДРУГИ ТЪРГОВСКИ ЩЕТИ ИЛИ ЗАГУБИ, ПРОИЗТИЧАЩИ ОТ ИЛИ СВЪРЗАНИ С ИЗПОЛЗВАНЕТО ИЛИ НЕВЪЗМОЖНОСТТА ДА ИЗПОЛЗВАТЕ СОФТУЕРА НА APPLE ИЛИ СОФТУЕРА ИЛИ ПРИЛОЖЕНИЯТА НА ТРЕТИ СТРАНИ ВЪВ ВРЪЗКА СЪС СОФТУЕРА НА APPLE, НЕЗАВИСИМО ОТ ТЕОРИЯТА НА ОТГОВОРНОСТТА (ДОГОВОР, ДЕЛИКТИТ ИЛИ ДРУГО) И ДОРИ АКО APPLE СА БИЛИ ПРЕДУПРЕДЕНИ ЗА ВЪЗМОЖНОСТТА ЗА ТАКИВА ЩЕТИ. НЯКОИ ЮРИСДИКЦИИ НЕ ПОЗВОЛЯВАТ ИЗКЛЮЧВАНЕТО ИЛИ ОГРАНИЧАВАНЕТО НА ОТГОВОРНОСТТА ЗА ТЕЛЕСНИ ПОВРЕДИ ИЛИ ЗА СЛУЧАЙНИ ИЛИ ПОСЛЕДВАЩИ ЩЕТИ, ТАКА ЧЕ ТОВА ОГРАНИЧЕНИЕ НЕ СЕ ОТНАСЯ ЗА ВАС. В никакъв случай общата отговорност на Apple към Вас за всички щети (освен това, което може да се изисква от приложимото законодателство в случаи, включващи телесна повреда) не надвишава сумата от петдесет долара (50,00 щ.д.). Споменатите ограничения се прилагат, дори ако посоченото по-горе средство за защита не изпълнява основната си цел.

11. Контрол на износа. Нямате право да използвате или по друг начин да експортирате или реекспортирате Софтуера на Apple, освен ако това е разрешено от законодателството на САЩ и законите на юрисдикцията(ите), в която/които е получен Софтуерът на Apple. По-специално, но не само, Софтуерът на Apple не може да бъде експортиран или реекспортиран (а) в която и да е държава под ембарго на САЩ или (б) към когото и да било в списъка на Министерството на финансите на САЩ със специално определени граждани или списъка с отхвърлени лица на Министерството на търговията на САЩ, списъка на юридическите лица или други списъци с ограничени страни. С изтеглянето и използването на Софтуера на Apple Вие заявявате и гарантирате, че не се намирате в такава държава или в подобен списък. Вие също така се съгласявате, че няма да използвате Софтуера на Apple за каквито и да било цели, забранени от законодателството на САЩ, включително, но не само, разработването, проектирането, изработването или производството на ракети, ядрени, химически или биологични оръжия.

12. Без отказ или преотстъпване. Никакво забавяне или непредприемане на действие по този Лиценз няма да представлява отказ, освен ако няма изричен отказ в писмена форма, подписан от надлежно упълномощен представител на Apple, и нито един отказ няма да представлява продължаващ или последващ отказ. Не можете да преотстъпвате този Лиценз, изцяло или частично, без предварителното писмено одобрение от Apple. Всяко неотговарящо на изискванията прехвърляне е нищожно.

13. Правителствени крайни потребители. Софтуерът на Apple и свързаната с него документация са „Търговски продукти“, по начина, по който този термин е дефиниран в 48 C.F.R. §2.101, състоящ се от „Търговски компютърен софтуер“ и „Документация за търговски компютърен софтуер“, както тези термини са използвани в 48 C.F.R. §12.212 или 48 C.F.R. §227.7202, според случая. В съответствие с 48 C.F.R., пар. 12.212, или 48 C.F.R., пар. 227.7202-1 до 227.7202-4, според случая, Търговският компютърен софтуер и Документацията за търговски компютърен софтуер се лицензират за крайни потребители от правителството на САЩ (а) само като Търговски продукти и (б) само с онези права, които са предоставени на всички други крайни потребители съгласно правилата и условията тук. Непубликувани права, които са запазени съгласно законите за авторското право на САЩ.

14. Контролиращо законодателство и разделение на ограниченията. Настоящият Лиценз се управлява и тълкува в съответствие със законите на щата Калифорния, с изключение на неговите принципи за конфликт на закони. Настоящият Лиценз не се урежда от Конвенцията на Организацията на обединените нации относно договорите за международна продажба на стоки, чието приложение е изрично изключено. Ако по някаква причина съд от компетентна юрисдикция установи, че някоя разпоредба или част от нея е неприложима, останалата част от Лиценза продължава да бъде в пълна сила и действие.

15. Пълно споразумение: език на споразумението. Настоящият Лиценз представлява цялото споразумение между Вас и Apple, свързано с използването на Софтуера на Apple, и заменя всички предхождащи или актуални спогодби по отношение на тази тематика. Никакво изменение или модификация на Лиценза няма да бъде обвързващо, освен ако не е в писмена форма и подписано от Apple. Всеки превод на Лиценза се извършва за местните изисквания и в случай на противоречие между английската и неанглийската версия, английската версия на Лиценза се прилага до степента, която не е забранена от местното законодателство във Вашата юрисдикция.

16. Разпоредби за трети страни. Определени компоненти на Софтуера на Apple и програми с отворен код на трети страни, включени в Софтуера на Apple, може да бъдат предоставени от Apple на нейния уебсайт с отворен код (https://opensource.apple.com) („Компоненти с отворен код“). Разпоредбите, лицензионните условия и отказите от отговорност за такива компоненти се съдържат в електронната документация за Софтуера на Apple. Моля, направете справка с електронната документация, тъй като може да имате допълнителни права в Компонентите с отворен код. Вие изрично потвърждавате, че ако се получи неизправност или повреда в хардуера на Apple в резултат на промяна на Компонентите с отворен код на Софтуера на Apple, тази неизправност или повреда се изключва от условията на гаранцията на хардуера на Apple.

EA1920
9 септември 2024 г.